

กฎกระทรวง

ฉบับที่ 349 (พ.ศ. 2562)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ
แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗) แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ให้ยกเลิกความใน (๑๙) ของข้อ ๒ แห่งกฎกระทรวง ฉบับที่ ๑๒๖ (พ.ศ. ๒๕๐๙)
ออกตามความในประมวลรัษฎากร ว่าด้วยการยกเว้นรัษฎากร ซึ่งแก้ไขเพิ่มเติมโดยกฎกระทรวง
ฉบับที่ ๑๕๖ (พ.ศ. ๒๕๒๖) ออกตามความในประมวลรัษฎากร ว่าด้วยการยกเว้นรัษฎากร และให้ใช้ความ
ต่อไปนี้แทน

“(๑๙) เงินได้จากการขายสินค้ายาสูบที่การยาสูบแห่งประเทศไทยได้เสียภาษีเงินได้แทนผู้ขาย
สินค้าดังกล่าวทุกทอดตามมาตรา ๔๘ ทวิ แห่งประมวลรัษฎากร ตั้งแต่วันที่ ๑๔ พฤษภาคม
พ.ศ. ๒๕๖๑ ถึงวันที่ ๓๐ มิถุนายน พ.ศ. ๒๕๖๒”

ให้ไว้ ณ วันที่ 21 มิถุนายน พ.ศ. ๒๕๖2

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ได้มีการจัดตั้งการยาสูบแห่งประเทศไทย
โดยพระราชบัญญัติการยาสูบแห่งประเทศไทย พ.ศ. ๒๕๖๑ เพื่อกระทำกิจการเกี่ยวกับยาสูบ ประกอบกับ
ได้มีการกำหนดยกเว้นภาษีเงินได้บุคคลธรรมดาสำหรับเงินได้จากการขายสินค้ายาสูบที่โรงงานยาสูบ กระทรวงการคลัง
ได้เสียภาษีเงินได้แทนผู้ขายสินค้าดังกล่าวทุกทอดตามมาตรา ๔๘ ทวิ แห่งประมวลรัษฎากรนั้น แต่เนื่องจาก
รัฐบาลมีนโยบายยกเลิกการเสียภาษีเงินได้แทนผู้ขายสินค้ายาสูบทุกทอดที่ซื้อสินค้าของการยาสูบแห่งประเทศไทย
ตั้งแต่วันที่ ๓๐ มิถุนายน พ.ศ. ๒๕๖๒ เป็นต้นไป เพื่อให้การแข่งขันทางการค้าระหว่างผู้ผลิตสินค้ายาสูบ
ในประเทศและผู้นำเข้าสินค้ายาสูบจากต่างประเทศมีความเท่าเทียมกัน สมควรกำหนดให้เงินได้จากการขาย
สินค้ายาสูบที่การยาสูบแห่งประเทศไทยได้เสียภาษีเงินได้แทนผู้ขายสินค้าดังกล่าวทุกทอดตามมาตรา ๔๘ ทวิ
แห่งประมวลรัษฎากร เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้ ตั้งแต่วันที่
พระราชบัญญัติการยาสูบแห่งประเทศไทย พ.ศ. ๒๕๖๑ มีผลใช้บังคับ ถึงวันที่ ๓๐ มิถุนายน พ.ศ. ๒๕๖๒
เท่านั้น จึงจำเป็นต้องออกกฎกระทรวงนี้

(เล่ม ๑๓๖ ตอนที่ ๗๙ ก ราชกิจจานุเบกษา ๒๕ มิถุนายน ๒๕๖๒)